為大至尊造勢 航哥今期搏「晉」
2024年04月22日 09:57
東網電視
更多新聞短片
葉楚航(白帽)今早親自替「晉神」打錶,重視到極。
周日冠軍賽馬日,葉楚航旗下的出爐打吡冠軍「大至尊」進擊一級賽女皇盃,並首度挑機擂台躉「浪漫勇士」,充滿話題性,不過航哥已有6期賽事冇馬贏,絕對需要入凱旋門造番個勢,觀乎葉廐周三谷戰4匹參戰馬,皆有爭勝本錢,有權連環數胡,晨課亦露出搏殺端倪。
早於上周末谷閘,班德禮因冇馬試,得以留在沙田馬場,但他全朝只為「精益大師」一駒快跳便離場,擺明心中有馬,需知此駒前仗在他胯下輕勝個幾馬位,肯定大把在手,惟上場抽獲12檔,以致全程走外疊,但亦所負不遠,今勻續爭谷中1000米,檔位有改善,班仔難得保住帥權,戰意不用懷疑。
至於今早航哥天未光也已現身烽火台,並率先安排「晉神」由助手策往大圈試跑,其實8歲馬變化已不大,但練者仍堅持在食胡位親自打錶,可見對今戰何等重視,需知「晉神」上場初配鍾易禮即跑入冷Q,兼且爆出全場最快末段,人馬一拍即合,今勻一早夾好原庄配搭續爭谷中1200米,係始料不及鍾仔未畢業仲有5磅減,話唔定就是今戰勝負關鍵。